Reidar Lunde

Karl Reidar Lunde (1911–1982) var en norsk jurist, pressemann og stemmeskuespiller, som var sjefredaktør i Aftenposten i perioden 1970–1978.

 Utdannelse 
Lunde tok juridisk embetseksamen i 1934.

 Yrkesliv 

 Aftenposten 
Han ble ansatt i Aftenposten i 1935, og var nyhetsredaktør fra 1964. I årene 1970 til 1978 var han sjefredaktør i avisen. I ettertid har det blitt trukket frem at han forbindelse med punk-gruppa Sex Pistols' norgesbesøk i 1977 mente at det var under Aftenpostens verdighet å gi spalteplass til slike pøbler.

 Film og TV 
For NRK TV leste Lunde inn fortellerstemmen til mange dokumentarfilmer, herunder flere av filmene som inngikk i Disneys naturfilmserie med samlebetegnelsen Eventyr fra virkeligheten.

 Forfatter og oversetter 
I 1943 ga Lunde ut sakprosaboken 12 små film-biografier; samme år kom hans minneskrift om skuespilleren Erling Drangsholt ut i bokform. Lundes oversettelse til norsk av Lewis Wallaces roman Ben Hur ble utgitt i 1945.

I 1947 ga Ekko forlag ut Lundes oversettelse av biografien God natt, kjære prins : John Barrymores romantiske liv, som var amerikanske Gene Fowlers biografi om skuespilleren John Barrymore.

Lunde forfattet minneskriftet Hjalmar Riiser-Larsen 1890-1965, som ble utgitt i 1975 av Norsk aero klubb til minne om flypioneren Hjalmar Riiser-Larsen. Lunde var også medforfatter av ingeniøren og fysikeren Odd Dahls selvbiografiske Odd Dahl og Maud-ferden , som handlet om Dahls erfaringer med polarskuta «Maud» og ble utgitt i 1976.

 Referanser 

Kategori:Redaktører for Aftenposten
Kategori:Personer fra Oslo
Kategori:Norske stemmeskuespillere